Himachal Pradesh AAP: হিমাচলপ্রদেশে আপের রাজ্য সভাপতি সহ একাধিক নেতা বিজেপিতে, ভোটের মুখে বড় ধাক্কা

নয়াদিল্লি: হিমাচলপ্রদেশে বিজেপির কাছে (Himachal Pradesh AAP) বড় ধাক্কা খেল আম আদমি পার্টি। আপের রাজ্য সভাপতি অনুপ কেশরি, সাংগঠনিক সাধারণ সম্পাদক সতীশ ঠাকুর এবং ইকবাল সিং নামে এক রাজ্য নেতা বিজেপিতে যোগ দিলেন। শুক্রবার রাতে কেন্দ্রীয় মন্ত্রী অনুরাগ ঠাকুর ওই আপ নেতাদের সঙ্গে নিয়ে বিজেপির সর্বভারতীয় সভাপতি জে পি নাড্ডার (JP Nadda) সঙ্গে দেখা করেন। নাড্ডা তাঁদের হাতে বিজেপির পতাকা তুলে দেন।

এবছরের শেষের দিকে হিমাচলপ্রদেশে বিধানসভার (Himachal Pradesh Election) ভোট। ওই সময় ভোট হবে গুজরাতেও। দুই রাজ্যেই এবার সর্বশক্তি দিয়ে ঝাঁপাতে চায় আম আদমি পার্টি। হিমাচলপ্রদেশ এবং গুজরাতের বিধানসভা ভোটই এখন আম আদমি পার্টির (Aam Aadmi Party) পাখির চোখ। পঞ্জাবে ক্ষমতা দখল করার পরই রাজ্যের নতুন মুখ্যমন্ত্রী ভগবন্ত সিং মান এবং দিল্লির মুখ্যমন্ত্রী অরবিন্দ কেজরিওয়াল তিন দিনের জন্য গুজরাত সফরে গিয়েছিলেন। কিছু দিনের মধ্যেই কেজরিওয়ালের হিমাচলপ্রদেশেও যাওয়ার কথা। বিধানসভা ভোটের কথা মাথায় রেখে এই দুই রাজ্যে কেজরিওয়াল সংগঠন ঢেলে সাজানোর কথা ভেবেছেন। তার মধ্যেই এই ধাক্কা।

#WATCH Aam Aadmi Party Himachal Pradesh President Anoop Kesari, Organization General Secretary Satish Thakur and Una President Iqbal Singh joined BJP in the presence of party president JP Nadda & Union minister Anurag Thakur in New Delhi yesterday pic.twitter.com/KN17VZRc3a

— ANI (@ANI) April 9, 2022

কিছুদিন আগেই তৃণমূল নেত্রী মমতা বন্দ্যোপাধ্যায় জাতীয় স্তরে বিজেপি বিরোধী জোট গড়ার জন্য বৈঠকে বসার পরামর্শ দিয়ে অবিজেপি মুখ্যমন্ত্রী এবং বিরোধী নেতাদের চিঠি দেন। কেজরিওয়াল এবং পঞ্জাবের মুখ্যমন্ত্রী ভগবন্ত সিং মান সেই চিঠি পেয়েছেন। তবে তার কোনও জবাব দিল্লি ও পঞ্জাবের মুখ্যমন্ত্রী দেননি। আপের দুই প্রবীণ নেতা বলেন, এখন আমাদের কাছে অগ্রাধিকার হল হিমাচলপ্রদেশ এবং পঞ্জাবের ভোট। ওই ভোটের আগে বিরোধী জোট নিয়ে আম আদমি পার্টি মাথা ঘামাচ্ছে না।

আরও পড়ুন: Magrahat Murder: মগরাহাটে সাতসকালে গুলি করে কুপিয়ে জোড়া খুন

দিল্লির পর পঞ্জাবের ক্ষমতা দখল করে অনেকটাই উজ্জীবিত আপ। আঞ্চলিক দলগুলির মধ্যে আপই একমাত্র শক্তি, যারা এই মুহূর্তে দুটি গুরুত্বপূর্ণ রাজ্যে ক্ষমতায় রয়েছে। এখন তারা অন্যান্য রাজ্যেও সংগঠন বাড়াতে চায়। এমনকী আগামী বছর পশ্চিম বাংলার পঞ্চায়েত ভোটেও তারা পুরোদমে লড়াই করবে বলে জানিয়েছে। এই অবস্থায় হিমাচলপ্রদেশে দলের রাজ্য সভাপতি সহ গুরুত্বপূর্ণ নেতারা বিজেপিতে যোগ দেওয়ায় বেশ হতাশ কেজরিওয়ালের দল।